Ne te neketapus si Jesus dutun he ebpengumew-umew,
sikandin wey is menge sumusundan din,
midrapas dan te zal-ug he egngezanan te Kidrun.
Ne zuen menge kayu he impemula zutun ne zutun dan mebpundu.
Ne si Hudas,
sikan is ed-akal kandin wey mehimetayi,
netuenan din haazà is mibpunduwan dan su si Jesus wey is menge sumusundan din,
layun dan edtiǥum dutun.
Ne zutun nekeuma si Hudas he edumahan te sengekumpeniya he sundaru wey pulis he midsuǥù te menge punuan he memumuhat wey menge Perisiyu.
Ne ebpenusulù he nengeǥumeenan sikandan.
Ne zutun,
si Jesus,
geina te wazà mekeeles diyà te kandin is langun he egkehitavù kandin,
midsinuǥung din sikandan ne mid-insà te,
“Hentei is ebpen-ahaan niw?”
Ne midtavak dan te,
“Si Jesus he tigNeserit.”
Ne migkaǥi si Jesus te,
“Iyan a ebpen-ahaan niw.”
Ne zutun en daan si Hudas,
kes mid-akal ki Jesus.
Ne hein migkaǥi si Jesus te,
“Iyan a,”
nemekepemuley-ang dan ne nengepiley zan.
Ne mid-uman med-insà si Jesus te,
“Hentei is ebpen-ahaan niw?”
Ne midtavak dan med-uman te,
“Si Jesus he tigNeserit.”
Ne migkaǥi si Jesus te,
“Migkaǥi ku en he iyan a.
Emun iyan a ebpen-ahaan niw,
kenè niw mulà dekepa heini is menge zuma ku.”
(Umba nekaǥi zin heini su egketuman sikan is in-ampù din he egkaǥi te,
“Is minsan sevaha zà te menge etew he imbeǥey nu kediey,
wazà netazin.”)
Duen ubpit ni Simon Pedro ne midhulavut din ne midtibas din is suluǥuen te lavew he memumuhat ne netenaan haazà diyà te kewanan he telinga ne nesapla haazà is telinga zin.
Is ngazan dutun te suluǥuen,
si Malkus.
Ne midawey ni Jesus si Pedro,
ke sikandin te,
“Iǥumè nu heeyan is ubpit nu su is ibpaantus kedì te Amey ku,
kenè ku ve ed-entusen?”
Ne zutun,
haazà is menge sundaru wey is kepitan dan wey elin daan is menge pulis te menge Hudiyu,
midakep dan si Jesus ne mibakus dan.
Ne midhunaan dan uwita sikandin diyà te ki Anas su enuǥang si Anas ni Keyipas te lavew he memumuhat dutun he tuig.
Iyan si Keyipas kes midsambag te menge Hudiyu he kinahanglan he ebpatey is sevaha he etew he elili te tivuuk he kehudiyuwan.